གསུང་ཐུགས་ཀྱི་དམ་ཚིག་བསྲུངས་པས་འབྲས་བུ་སྐུ་བཞི་ཐོབ་པར་འགྱུར་ལ། དབང་ཐོབ་ནས་དེ་ལྟར་མ་བསྒོམ་ན་དེས་བཟློག་པར་ཤེས་པར་བྱའོ། །གཉིས་པ་ཁྱད་པར་དུ་བསྒོམ་ཞིང་ངོ་སྤྲད་པ་ནི། བླ་མའི་སྐུས་ཡི་དམ་གྱི་སྐུ་དྲངས་སློབ་མའི་ལུས་ལ་བཅུག བུམ་དབང་བསྐུར་ལུས་ཀྱི་སྒྲིབ་པ་སྦྱངས། ལམ་བསྐྱེད་རིམ་བསྒོམ། སྐུའི་དམ་ཚིག་བསྲུང་། འབྲས་བུ་གཟུགས་སྐུ་ཐོབ་པ་ལ་རང་གིས་བསྐྱེད་རིམ་བསྒོམས་སམ་མ་བསྒོམ། བསྒོམ་ན་རང་ལ་ལྟོས་ན་ལུས་ཀྱི་བསྒོམ་པ་བྱས། བླ་མ་ཡི་དམ་གྱི་སྐུའི་དམ་ཚིག་བསྲུང་། འབྲས་བུ་གཟུགས་སྐུ་ཐོབ་ལ། མ་བསྒོམ་ན་དེ་ལས་བཟློག་པར་བྱའོ། །དེ་བཞིན་དུ་གསང་དབང་དང་ཤེས་རབ་ཡེ་ཤེས་ལའང་སྦྱར་ཞིང་། དབང་བཞི་པ་ཤུགས་ཀྱིས་ཤེས་སོ། །གསུམ་པ་བརྟེན་པར་བྱ་བའི་དམ་ཚིག་ནི་བཞི་སྟེ། སྐུའི་དམ་ཚིག་རིམ་པ་ལྔ་ལྡན་བསྟན་པ་ནི། མཁའ་འགྲོའི་སྐུ་ཆགས་པའི་རྟེན་ལྔ་ཡོད་དེ། ལྷ་ཡི་སྐུ་དང་ཁ་ཊྭཱཾ་ག །རྡོ་རྗེ་རུས་རྒྱན་སྐྲ་ཚབ་བོ། །གསུང་གི་དམ་ཚིག་ཡན་ལག་དྲུག་ལྡན་ནི། མཁའ་འགྲོའི་གསུང་ཆགས་པའི་རྟེན་དྲུག་སྟེ། དྲིལ་བུ་གཡེར་ཁ་ཏིང་ཏིང་ཤག །གླིང་བུ་ཅང་⁽1763⁾འདི་གཉིས་ཏེ་ཌཱ་⁽1763⁾དངོས་པོ་གཅིག་གི་མིང་ཡིན་ནའང་སོ་སོར་བགྲངས་འདུག་པ་ཅི་ཡིན་ཆ་མེད་མ་རུ། །ཐུགས་ཀྱི་དམ་ཚིག་བསྐྱེད་རྫོགས་གཉིས་ལྡན་ནི། མཁའ་འགྲོའི་ཐུགས་ཆགས་པའི་བརྟེན་ནི། བདུད་རྩི་རིལ་བུ་པད་སྣོད་དོ། །བཀའ་རྒྱུད་ཀྱི་གཏའ་རུ་མ་ཆད་པའི་བདུད་རྩི་དང་། ཐོད་པ་མཚན་དང་ལྡན་པའོ། །འཕྲིན་ལས་ཀྱི་དམ་ཚིག་གསང་བ་གསུམ་ལྡན་ནི། མཁའ་འགྲོའི་འཕྲིན་ལས་སྒྲུབ་པའི་རྟེན་ཡིན་ཏེ། སྐུ་བྱིན་གྱིས་བརླབས་པའི་དབུ་རྒྱན། གསུང་མཉེས་པའི་དགང་བླུགས། ཐུགས་སྤྱོད་པའི་གྲི་གུག བཞི་པ་གསང་བར་བྱ་བའི་དམ་ཚིག་ལ་གཉིས་ཏེ། ཐུན་མོང་དང་ཁྱད་པར་རོ། །དང་པོ་ལ་བཞི་སྟེ་བསྐུར་བའི་དབང་གསང་། བསྟན་པའི་གདམས་ངག་གསང་། བྱུང་བའི་ཉམས་གསང་། ཐོབ་པའི་འབྲས་བུ་གསང་བའོ། །ཁྱད་པར་ནི་སྔར་གྱི་བརྟེན་བྱའི་དམ་རྫས་དེ་རྣམས་གསང་སྟེ་སྣོད་མིན་ལ་མི་སྟོན་པའོ། །ལྔ་པ་མི་བསག་པར་བྱ་བའི་དམ་ཚིག་ལ་གསུམ་སྟེ། ལམ་མཁན་བླ་མ་ལ་སྡིག་པ་མི་བསག་པ་དང་། ལམ་ཟབ་མོ་དམ་པའི་ཆོས་ལ་སྡིག་མི་བསག་པ་དང་། མཐུན་སྐྱེན་སྒྲུབ་བྱེད་རྡོ་རྗེའི་སྤུན་ལ་སྡིག་མི་བསག་པའོ། །དང་པོ་ནི་སྤྱིར་བླ་མ་ཐམས་ཅད་ལ་སྡིག་མི་བསག སྒོས་རང་གི་རྩ་བའི་བླ་མའི་སྐུ་གསུང་ཐུགས་ཀྱི་རྣམ་པར་ཐར་པ་ལ་ཡིད་ཀྱིས་ལོག་ལྟ། ངག་གི་སྐྱོན་བརྗོད། ལུས་ཀྱི་བརྙས་པ་མི་བྱའོ། །གཉིས་པ་སྤྱིར་ཆོས་ཐམས་ཅད་ལ་མི་དམད། གྲུབ་མཐའི་ཁ་འཛིན་དང་ཆོས་ལུགས་ཀྱི་ཕྱོགས་ཆ་མི་བྱ། ཁྱད་པར་དུ་ཟབ་མོའི་གནས་ལུགས་སྟོན་པ་བ་མི་དམད་དོ། །གསུམ་པ་སྤྱིར་ཆོས་པ་སྔགས་ཀྱི་སྒོར་ཞུགས་པ་ཐམས་ཅད་རྡོ་རྗེ་སྤུན་ཡིན་པས་སྡིག་མི་བསག ཁྱད་པར་དུའང་རང་དང་བླ་མ་གཅིག་པ་དང་། ལྷན་ཅིག་ཏུ་སྡོད་པ་ལ་འབྱུང་ཉེ་ཞིང་ཉེས་དམིགས་ཆེ་བས་མི་བསག དྲུག་པ་མི་འབྲལ་བར་བྱ་བའི་དམ་ཚིག་ལ་བརྒྱད་དེ། བྱིན་གྱིས་རློབ་བྱེད་བླ་མ་དང་མི་འབྲལ་བར་བྱ་བ་དང་། དངོས་གྲུབ་སྟེར་བྱེད་ཡི་དམ་དང་། །བར་ཆད་སེལ་བྱེད་མཁའ་འགྲོ་དང་། །མཐུན་སྐྱེན་སྒྲུབ་བྱེད་སྤུན་གྲོགས་དང་། །ཉམས་ངོ་སྤྲོད་པའི་སྙན་རྒྱུད་དང་། །ཡང་ཞིང་བྱིན་རླབས་འཇུག་པའི་རས་གོས་དང་། །འཕྲལ་ཕྱིར་སོགས་འཇོག་མེད་པའི་འཚོ་བ་དང་། །དབེན་ཞིང་མཐུན་སྐྱེན་ལྡན་པའི་དགོན་པ་དང་མི་འབྲལ་བར་བྱའོ། །དང་པོ་ནི་རྩ་བའི་བླ་མ་དེ་ལ་སངས་རྒྱས་དངོས་ཀྱི་འདུ་ཤེས་བཞག་ནས་ཅི་ཡོད་ཀྱི་མཆོད་ཅིང་ཅི་མཉེས་བྱེད། འབྲལ་མེད་དུ་གསོལ་བ་འདེབས་ཉེ་གུས་ཉེ་མཇལ་དང་། རིང་གུས་རིང་མཇལ་བྱས་ལ། ཉེ་སྐྱོན་རིང་འགྱུར་དང་། རིང་སྐྱོན་རིང་འགྱུར་མི་བྱའོ། །གཉིས་པ་ནི་ཐུན་བཞི་རུ་ཡི་དམ་གྱི་བསྐྱེད་རྫོགས་བསྙེན་སྒྲུབ་དང་མི་འབྲལ་བར་བྱེད་པའོ། །གསུམ་པ་ནི་ཕྱི། ཡུལ་ཉི་ཤུ་རྩ་བཞི་དང་། ནང་དཀྱིལ་འཁོར་གྱི་རྩིབས་ཉེར་བཞི་དང་། གསང་བ་ལུས་ཀྱི་གནས་ཉི་ཤུ་རྩ་བཞི་ན། དཔའ་བོ་མཁའ་འགྲོ་བཞུགས་པས་མཆོད་པ་དང་། གཏོར་མ་ཟས་ཀྱི་རྣལ་འབྱོར་རྒྱུན་མ་ཆད་པར་བྱའོ། །བཞི་པ་ནི། སྤུན་རྣམས་བ་སྤུའི་བུ་གར་བསྒོམ་ཞིང་། འཕྲད་དུས་ནའང་བསུ་བསྐྱལ་བསྙེན་བསྐུར་སེམས་བརྩེ་བར་བྱའོ། །ལྔ་པ་ནི། སྙན་རྒྱུད་ཀྱི་གདམ་ངག་དང་པོ་ཐོས་ཤིང་ཐོབ་པར་བྱས། བར་དུ་ཤེས་ཤིང་བསྒོམ་པར་བྱ། ཐ་མ་གཞན་སྨིན་ཅིང་གྲོལ་བར་བྱའོ། །དྲུག་པ་ནི་རས་རྐྱང་གོན་པས་གཏུམ་མོའི་གྲོགས་བརྩོན་འགྲུས་ཀྱི་ལྕག་ཏུ་འགྱུར་བའོ། །བདུན་པ་ནི། ལས་དང་པོ་པས་ལོ་རེ་རེ་ཙམ་གྱི་འཚོ་བ་དང་། ཅུང་ཟད་གོམས་པས་ཟླ་བ་ཟུང་རེའི། ཞག་བདུན་ཙམ་རེའི་འཚོ་བ་བཟུང་བའོ། །ལོངས་སྤྱོད་མང་པོ་བཟུང་ན། དེའི་བསྲུང་རན་དང་། བསྐྱེད་འཕེལ་གྱི་ཆགས་སྡང་གི་དགེ་སྦྱོར་མི་འབྱུང་ངོ་། །བརྒྱད་པ་གནས་ནི་ཉིན་མོ་སྐྱེ་བོའི་རྒྱུ་འགྲུལ་དང་། ཀླག་ཅོར་མེད་པ། མཚན་མོ་དགྲ་རྐུན་གྱིས་མི་གཙེས་དབེན་པ། མཐུན་རྐྱེན་རྒྱགས་ཆུ་བཙལ་སླ་ཞིང་། ཆུ་ཤིང་མོད་པའི་ས་རུ་བསྡད་པར་བྱའོ། །བདུན་པ་བཟའ་བར་བྱ་བའི་དམ་ཚིག་ནི་གཉིས་ཏེ། ཐུན་མོང་གི་དང་ཁྱད་པར་གྱིའོ། །དང་པོ་ནི་ལས་དང་པོ་པས་ལྷར་བསྒོམ། ཟས་བདུད་རྩིར་བསྒོམ་ལ་མོས་པས་སྤྱད། གོམས་དངོས་པོ་སྒྱུར་ནུས་ན་དངོས་སུ་ལོངས་སྤྱད། མི་ནུས་ན་དབེན་པར་བདུད་རྩི་བརྟེན་པར་བྱའོ།།
ཁྱད་པར་གྱི་བཟའ་བའི་དམ་ཚིག་ནི་བཞི་སྟེ། བུམ་དབང་ལྷ་སྐུ་སྒྱུ་མར་བཟའ་བ་དང་། གསང་དབང་འོད་གསལ་སྟོང་པར་བཟའ་བ་དང་། ཤེས་རབ་ཡེ་ཤེས་ཟག་མེད་བདེ་བར་བཟའ་བ་དང་། ཚིག་དབང་གཉིས་མེད་ཟུང་འཇུག་ཏུ་བཟའ་བའོ། །ཡང་བུམ་དབང་གི་བཟའ་བྱ་ཐ་མལ་གྱི་ལུས་ཡིན་ལ། དེ་ཟོས་པས་ལྷའི་སྐུར་འགྱུར་བའོ། །གསང་དབང་གི་བཟའ་བྱ་ལྷར་ཞེན་གྱི་རྣམ་རྟོག་ཡིན་ལ། དེ་ཟོས་པས་ལྷ་སྐུ་ཞེན་མེད་སྒྱུ་མ་ལྟ་བུར་འགྱུར་བའོ། །ཤེས་རབ་ཡེ་ཤེས་ཀྱི་བཟའ་བྱ་སྟོང་ཉམས་ཀྱི་འཛིན་པ་ཡིན་ལ། དེ་ཟོས་པས་སྟོང་ཉིད་ཟག་མེད་ཀྱི་བདེ་བ་འཆར་རོ། །ཚིག་དབང་གི་བཟའ་བྱ་ཐ་དད་གཉིས་འཛིན་ཡིན་ལ་དེ་ཟོས་པས་གཉིས་མེད་ཟུང་འཇུག་ཕྱག་རྒྱ་ཆེན་པོར་འགྱུར་བའོ། །བརྒྱད་པ་བསྲུང་བར་བྱ་བའི་དམ་ཚིག་ལ་གཉིས་ཏེ། རང་སེམས་དཔང་པོར་བཞག་སྟེ་བསྲུང་བ་དང་། སྡེ་སྣོད་ཀྱི་འཇུག་ཚུལ་ཡོངས་སུ་ཤེས་པའི་སྒོ་ནས་བསྲུང་བའོ། །དང་པོ་ལ་བཞི་སྟེ། གཞི་དམ་ཚིག་ལ་རང་སེམས་དཔང་པོར་བཞག་སྟེ་བསྲུང་བ་དང་། གྲོགས་སྤྱོད་པ་ལ་དང་། ལམ་སྨིན་གྲོལ་ལ་དང་། ཐོབ་བྱ་འབྲས་བུ་ལ་རང་སེམས་དཔང་པོར་བཞག་སྟེ་བསྲུང་བའོ། །དང་པོ་ནི། སྔར་གྱི་བཤད་པ་དེ་རྣམས་མ་ཉམས་པར་བསྲུང་བའོ། །གྲོགས་སྤྱོད་པ་ལ་གསུམ་སྟེ། སྡོམ་གསུམ་འབྲལ་མེད་ཀྱི་སྤྱོད་པ་ལ་དང་། ལས་འབྲས་ཡིད་ཆེས་ཀྱི་སྤྱོད་པ་ལ་དང་། འདོད་ཡོན་ཞེན་མེད་ཀྱི་སྤྱོད་པ་རང་སེམས་དཔང་པོར་བཞག་སྟེ་བསྲུང་བའོ། །དང་པོ་ལ་གསུམ་སྟེ། གཞི་ངེས་འབྱུང་སོ་ཐར་གྱི་སྡོམ་པ་ལ་རང་སེམས་དཔང་པོར་བཞག་སྟེ་བསྲུང་བ་ནི། དགེ་འདུན་དགེ་སློང་གི་བར་སོ་སོ་ཐར་པ་རིགས་བདུན་གང་ཡང་རུང་བ་གཅིག་ལམ་གྱི་གཞི་རྟེན་དུ་མེད་ཐབས་མེད་པས་མ་ཉམས་པར་བསྲུང་བའོ། །ལམ་བྱང་ཆུབ་སེམས་དཔའི་སླབ་བྱ་ལ་རང་སེམས་དཔང་པོར་བཞག་སྟེ་བསྲུང་བ་ནི། སྨོན་འཇུག་གཉིས་ཀྱི་སེམས་བསྐྱེད། སྡོམ་པའི་བསླབ་བྱ་རྣམས་མ་ཉམས་པར་བསྲུང་བའོ། །འབྲས་བུ་ངོ་སྤྲོད་གསང་སྔགས་ཀྱི་དམ་ཚིག་ལ་རང་སེམས་དཔང་པོར་བཞག་སྟེ་བསྲུང་བ་ནི། སྔགས་ཀྱི་རྩ་བ་དང་ཡན་ལག་གི་དམ་ཚིག་རྣམས་མ་ཉམས་པར་བསྲུང་བའོ། །གཉིས་པ་ལས་འབྲས་ཡིད་ཆེས་ཀྱི་སྤྱོད་པ་ལ་རང་སེམས་དཔང་པོར་བཞག་སྟེ་བསྲུང་བ་ལ་གཉིས་ལས། དང་པོ་ཟབ་པ་ལས་འབྲས་ཡིད་ཆེས་ནི། དགེ་བ་དམིགས་མེད་བློ་ལས་འདས་པ་ལ་དང་། སྡིག་པ་དྲན་མེད་ཡིད་ལ་བྱར་མེད་པར་ཤེས་པ་རང་སེམས་དཔང་པོར་བཞག་སྟེ་བསྲུང་བའོ། །རྒྱ་ཆེ་བ་ལས་འབྲས་ཡིད་ཆེས་ལ་གཉིས། དགེ་བ་ཆུང་ཡང་འབྲས་བུ་ཆེན་པོ་འབྱུང་བ་ཤིང་ནྱ་གྲོ་དྷ་ལྟར་འཕེལ་བས་བསྒྲུབ་པར་བྱ་བ་དང་། སྡིག་པ་ཆུང་ཡང་མ་སྤང་ན་མང་དུ་བསགས་ནས་ངན་སོང་དུ་ལྟུང་བ་ཆུ་ཐིགས་ལྟར་གསོག་པ་སྤང་བར་བྱ་བ་ལ་རང་སེམས་དཔང་པོ་བཞག་སྟེ་བསྲུང་བའོ། །གསུམ་པ་འདོད་ཡོན་ཞེན་མེད་ཀྱི་སྤྱོད་པ་ལ་རང་སེམས་དཔང་པོར་བཞག་སྟེ་བསྲུང་བ་ནི། དང་པོ་མིག་གི་གཟུགས་མཐོང་། བར་དུ་ཕྲད། ཐ་མ་ཆགས་སྡང་སྐྱེ་བས། ལེགས་པ་ལ་ཆགས་པར་མི་བྱ། མི་ལེགས་པ་ལ་སྡང་བར་མི་བྱ། བར་པ་ལ་གཏི་མུག་པར་མི་བྱ་བར། གཟུགས་སྣང་སྟོང་གྲོགས་སུ་ཤེས་པར་བྱའོ། །དེ་བཞིན་དུ་སྒྲ་དྲི་རོ་རེག་བྱ་ཐམས་ཅད་ལ་ཤེས་པར་བྱའོ། །གཞན་ཡང་དབང་པོ་དྲུག ཡུལ་དྲུག་ལྷ་དང་ལྷ་མོར་ཤེས་པས། འདོད་ཡོན་ཞེན་མེད་ཀྱི་ངང་ནས་ལོངས་སྤྱོད་ལམ་སྨིན་གྲོལ་ལ་རང་སེམས་དཔང་པོར་བཞག་སྟེ་བསྲུང་བ་ལ་གཉིས་ཏེ། སྨིན་ལམ་ལ་དཔང་པོར་བཞག་པ་དང་། གྲོལ་ལམ་ལ་དཔང་པོར་བཞག་པའོ། །དང་པོ་ནི་བུམ་དབང་གི་ལྷ་སྐུ། གསང་དབང་གི་སྟོང་ཉིད། ཤེས་རབ་ཡེ་ཤེས་ཀྱིས་བདེ་བ། ཚིག་དབང་གི་ཟུང་འཇུག་རྣམས་བསྒོམ་མ་བསྒོམ་ལ་རང་སེམས་དཔང་པོར་བཞག བསྒོམ་ན་དབང་བཞི་ཐོབ་ལ་མ་བསྒོམ་ན་མི་ཐོབ། གཉིས་པ་གྲོལ་ལམ་ལ་དཔང་པོར་བཞག་པ་ནི། བསྐྱེད་རྫོགས་གཉིས་ལས། བསྐྱེད་རིམ་ཐུན་མོང་སྐོར་གསུམ་དང་། རྫོགས་རིམས་རྣམས་གྲོལ་གྱི་ཆོས་དྲུག བདེ་བ་ཆེན་པོ་ཕྱག་རྒྱ་ཆེན་པོའི་གདམ་ངག་རྣམས་བསྒོམ་མ་བསྒོམ་ལ་རང་སེམས་དཔང་པོར་བཞག བསྒོམ་ན་གྲོལ་ལམ་མ་བསྒོམ་ན་གྲོལ་ལམ་མ་བསྒོམ་པའོ། །ཐོབ་བྱ་འབྲས་བུ་ལ་རང་སེམས་དཔང་པོར་བཞག་སྟེ་བསྲུང་བ་ལ་གཉིས་ཏེ། ཐུན་མོང་གི་འབྲས་བུ་ཉམས་མྱོང་དང་དྲོད་རྟགས། འཕྲིན་ལས་བཞི་དང་གྲུབ་ཆེན་བརྒྱད་དང་མཆོག་གི་འབྲས་བུ་ཕྱག་རྒྱ་ཆེན་པོའི་དངོས་གྲུབ་ཐོབ་མ་ཐོབ་ལ་རང་སེམས་དཔང་པོར་བཞག་སྟེ་བསྲུང་བའོ། །གཉིས་པ་སྡེ་སྣོད་ཀྱི་འཇུག་ཚུལ་ཡོངས་སུ་ཤེས་པའི་སྒོ་ནས་བསྲུང་བ་ལ་གཉིས་ཏེ། སྤྱི་དང་ཁྱད་པར་རོ། །དང་པོ་ནི། དགེ་བ་ཆུང་ཡང་ལུས་ཀྱི་རྒྱན་ལྟར་མཛེས་པས་བསྒྲུབ་བྱར་ཤེས་པར་བྱ་བ་དང་། སྡིག་པ་ཆུང་ཡང་མིག་གི་རྡུལ་གནོད་པས་སྤང་བྱར་ཤེས་པར་བྱའོ། །ཁྱད་པར་གྱི་འཇུག་ཚུལ་ནི་གསུམ་སྟེ། མི་ཤེས་ན་ལྟུང་བ་འབྱུང་བའི་རྒྱུ་ཡིན་པས། རྩ་ལྟུང་བཅུ་བཞི་པ་ལ་སོགས་པ་ཤེས་པར་བྱས་ཏེ་བསྲུང་། མ་གུས་པ་ལྟུང་བ་འབྱུང་བའི་རྒྱུ་ཡིན་པས། བླ་མ་ལྔ་བཅུ་པར་ཤེས་པར་བྱས་ལ། མཁའ་འགྲོ་ལྔ་ལ་གུས་པར་བྱས་ཏེ་བསྲུང་། བག་མེད་ན་ལྟུང་བ་འབྱུང་བའི་རྒྱུ་ཡིན་པས། སྒོ་གསུམ་བག་དང་ལྡན་པར་བྱས་ཏེ་བསྲུང་བའོ། །གཉིས་པ་རྒྱ་ཆེ་བའི་དམ་ཚིག་ལ་གསུམ་སྟེ། ཐབས་རྡོ་རྗེ་སེམས་དཔའི་ཏིང་ངེ་འཛིན་ནི། ཆོས་སྐུ་ལྷན་སྐྱེས་ཀྱི་སྒོ་ནས་ཉམས་སུ་མྱོང་བ་སེམས་བདེ་བ་ཆེན་པོར་ཏིང་ངེ་འཛིན་ལོངས་སྐུ་རྟོགས་ཚུལ་གྱི་སྒོ་ནས་བསྲུང་བ་དང་། ལམ་གྱི་གྲོགས། དམ་ཚིག་སེམས་དཔའི་ཏིང་ངེ་འཛིན་སྤྲུལ་སྐུ་ངོས་འཛིན་གྱི་སྒོ་ནས་བསྲུང་བའོ། །དང་པོ་ལ་བཞི་སྟེ་ལྟ་བ་ལྷན་སྐྱེས་སྣང་སྟོང་དབྱེར་མེད་དུ་ཤེས་པས་བསྲུང་བ་དང་། བསྒོམ་པ་ལྷན་སྐྱེས་གསལ་སྟོང་ཟུང་འཇུག་ཏུ་ཤེས་པས་བསྲུང་བ་དང་། སྤྱོད་པ་ལྷན་སྐྱེས་གཟུང་འཛིན་གཉིས་མེད་དུ་ཤེས་པས་བསྲུང་བ་དང་། འབྲས་བུ་ལྷན་སྐྱེས་རེ་དོགས་རང་གྲོལ་དུ་ཤེས་པར་བྱས་ཏེ་བསྲུང་བའོ། །གཉིས་པ་ཉམས་མྱོང་སེམས་ཀྱི་རྟོགས་ཚུལ་ལ་ལྔ་སྟེ། ཡེ་ཤེས་གནས་པ་དང་། ལུས་ལ་རྟོགས་པ་དང་། གཞི་འཁོར་འདས་ཐམས་ཅད་ལ་ཁྱབ་པ་དང་། རྣམ་པ་གསལ་བར་རྟོགས་པ་དང་། ངོ་བོ་རྟོག་མེད་དུ་རྟོགས་པ་དང་། རང་གཞན་བདེ་སྟོང་དུ་རྟོགས་པར་བྱས་ཏེ་བསྲུང་བའོ། །གསུམ་པ་ལམ་གྱི་གྲོགས་དམ་ཚིག་སེམས་ངོས་འཛིན་པ་ལ་གསུམ་སྟེ། ཡུལ་གཉེན་པོ་རང་གསལ་དུ་ངོས་འཛིན་པ་དང་། རྣམ་པ་ལམ་གསུམ་དུ་ངོས་འཛིན་པ་དང་། བསྒྱུར་བྱེད་བསྲེ་བ་རོ་སྙོམས་སུ་ངོས་བཟུང་སྟེ་བསྲུང་བའོ། །དང་པོ་ལ་ཉི་ཤུ་རྩ་གཅིག་སྟེ། དང་པོ་ཡེ་བསྲུང་འབྲས་བུའི་དམ་ཚིག་ནི། ཆོས་ཐམས་ཅད་འོད་གསལ་མཉམ་ཉིད་དུ་རྟོགས་ཏེ། བསྲུང་བྱ་བསྲུང་བྱེད་དང་བྲལ་བའོ། །གཉིས་པ་བསྒྱུར་བྱེད་ཐབས་ཀྱི་དམ་ཚིག་ནི། དེ་ལྟར་མ་རྟོག་ན་ཅི་བྱེད། སེམས་ཅན་གྱི་དོན་དུ་ཐབས་སྣ་ཚོགས་སུ་བསྒྱུར་ཏེ་བསྲུང་བའོ། །གསུམ་པ་བྱ་སྤྱོད་ཚོགས་སྒྱུར་གྱི་དམ་ཚིག་ནི། མི་དགེ་བ་མཐའ་དག་སྤངས་ནས། ཐ་ན་ལུང་མ་བསྟན་དུའང་མི་སྡོད་པར་ཕྱག་དང་བསྐོར་བ། མདོ་བཟླས་ཚྭ་ཚྭ་ཆུ་གཏོར་ལ་སོགས་པ། དམངས་ཕལ་པ་འཕྲིན་ལས་ཐུན་སྦྱོར་ལས་མ་ཡེངས་པར་བྱའོ། །བཞི་པ་རྐྱེན་ངན་གྲོགས་བསྒྱུར་གྱི་དམ་ཚིག་ནི། ལུས་ལ་ན་ཚ། སེམས་ལ་ཟུག་རྔུ་མི་འོས་མི་འདོད་པ་ཅི་བྱུང་ཡང་ལས་མྱོང་བས་འཛད་པས་དགའ་བ་བྱ་ཞིང་། སླར་འགྲོ་བའི་དུཿཁ་ཁུར་ལ་དེ་ཉིད་དགེ་སྦྱོར་གྱི་བསྐུལ་མར་དགྱེར་བའོ། །ལྔ་པར་སྦྱིན་པར་བྱ་བའི་དམ་ཚིག་ནི། ཕ་རོལ་གྱི་དོན་དུ་འགྱུར་ན། ལུས་དང་སྲོག་ལའང་མི་ལྟོས་ཤིང་རྟག་ཏུ་བསྡུ་བ་བཞིའི་སྒོ་ནས་སེམས་ཅན་འཕོངས་པའི་དུཿཁ་སེལ་བར་བྱེད་པའོ། །དྲུག་པ་སྤང་ཞིང་བསྒྲུབ་པར་བྱ་བའི་དམ་ཚིག་ནི། འཇིག་རྟེན་གྱི་ཆོས་བརྒྱད་ཚེ་འདིའི་འདོད་བློ་ཐམས་ཅད་སྤང་ཞིང་། ཚེ་འདི་ཉིད་ལ་མཆོག་ཁོ་ན་དོན་དུ་གཉེར་ཞིང་སྒྲུབ་པའོ། །བདུན་པ་མ་བཅོས་རང་བབས་ཀྱི་དམ་ཚིག་ནི། གནས་ལུགས་ཀྱི་དོན་ལ་རྒྱུན་དུ་མཉམ་པར་བཞག་པའོ། །བརྒྱད་པ་མཉམ་པ་ཉིད་ཀྱི་དམ་ཚིག་ནི། །བདག་གཞན་བདེ་སྡུག་འཁོར་འདས་ཆོས་ཐམས་ཅད་མཉམ་པ་ཉིད་དུ་བལྟ་བའོ། །དགུ་པ་གཉིས་སུ་མེད་པའི་དམ་ཚིག་ནི། སྣང་སྟོང